SPPT วิ่งกระฉูด 25% สูงสุดในรอบ 1 เดือน คาดเก็งฯแผนธุรกิจสดใส ลุ้นกำไรปีนี้ทำนิวไฮ
SPPT วิ่งกระฉูด 25% สูงสุดในรอบ 1 เดือน คาดเก็งฯแผนธุรกิจสดใส ลุ้นกำไรปีนี้ทำนิวไฮ โดย ณ เวลา 12.14 น.อยู่ที่ระดับ 4.62 บาท บวก 0.92 บาท หรือ 24.86% ด้วยมูลค่า 48.71 ล้านบาท
2 เม.ย. 2561

ผู้สื่อข่าวรายงานว่า บริษัท ซิงเกิ้ล พอยท์ พาร์ท (ประเทศไทย) จำกัด (มหาชน) หรือ SPPT ณ เวลา 12.14 น.อยู่ที่ระดับ 4.62 บาท บวก 0.92 บาท หรือ 24.86% ด้วยมูลค่า 48.71 ล้านบาท  ราคาหุ้นปรับตัวแรงในรอบ 1 เดือน โดยนับตั้งแต่หุ้นปรับตัวขึ้นไปทดสอบระดับ 2.68 บาท เมื่อวันที่ 21 ก.พ.61

นายปกรณ์ อาภาพันธุ์ ประธานกรรมการ บริษัท ซิงเกิ้ล พอยท์ พาร์ท (ประเทศไทย) จำกัด (มหาชน) หรือ SPPT เปิดเผยว่า แนวโน้มผลประกอบการในปี 61 จะสามารถสร้างผลกำไรได้สูงสุดในรอบหลายปีแน่นอน จากการขยายการลงทุนอย่างต่อเนื่อง หลังได้มีการจัดตั้งบริษัทย่อย 2 บริษัท คือ
1.บริษัท เอสพีพี อินเทลลิเจนซ์ ดำเนินธุรกิจพัฒนาซอฟต์แวร์เพื่อให้บริการแพลทฟอร์มด้านโลจิสติกส์ รวมทั้งเป็นตัวกลางในการบริหารจัดการระบบโลจิสติกส์ขนาดใหญ่ ให้กับผู้ประกอบการด้านขนส่ง และ 2.บริษัท เอสพีพี ฟินเทค จำกัด เพื่อให้บริการ แพลทฟอร์มและ solutions ด้าน FinTech สำหรับให้บริการทางการเงินครบวงจร รองรับความต้องการของผู้บริโภคในยุคดิจิตอลที่มีจำนวนมากกว่า 50-60 ล้านคน ซึ่งตลาดนี้มีกำลังซื้อเป็นจำนวนมหาศาล
รวมทั้งบริษัทฯ มีการขยายไลน์ธุรกิจจากการผลิตชิ้นส่วนอิเล็กทรอนิกส์ มาสู่ธุรกิจวางระบบและให้บริการด้านไอที ขณะที่แผนการเข้าซื้อหรือร่วมทุนในกิจการที่ประกอบธุรกิจเกี่ยวกับธุรกิจไอที ซึ่งคาดในช่วง Q1/61 จะมีความชัดเจน 1-2 ดีลสำหรับผลประกอบการประจำปี 2560 บริษัทฯมีกำไรสุทธิ 9.6 ล้านบาท เปรียบเทียบกับขาดทุนสุทธิของปีก่อน 17.2 ล้านบาท เพิ่มขึ้น 26.8 ล้านบาท หรือคิดเป็น 155.8% ขณะที่อัตรากำไรขั้นต้นปี 2560 เท่ากับ 20.4% เพิ่มขึ้นจากปีก่อน 0.3%  เนื่องจากบริษัทฯ มีกำไรจากการจำหน่ายอสังหาริมทรัพย์เพื่อการลงทุนจำนวน 58 ล้านบาท